11 skote ná wag laatkommer aanmeld(Argieffoto) Die hooggeregshof het ŉ werker by die King Shaka-lughawe in Durban lewenslank tronk toe gestuur, nadat hy ŉ kollega etlike kere geskiet het. Sphelele Mdletshe en sy slagoffer, Zandile Conrnelia Mkhize, was albei veiligheidswagte vir ŉ maatskappy by die lughawe. Mdletshe het in Maart 2018 laat vir sy skof opgedaag nadat hy ŉ blaaskans geneem het en Mkhize het hom by hul toesighouer aangemeld, het Natasha Kara, woordvoerder van die Nasionale Vervolgingsgesag (NVG) in KwaZulu-Natal, gesê. Mdletshe het na sy pos teruggekeer, maar is gevra om huis toe te gaan en die volgende dag terug te kom sodat die kwessie bespreek kan word. “Dit het hom kwaad gemaak. Hy is huis toe, het sy persoonlike vuurwapen gaan haal en is terug werk toe,” het Kara gesê. “Wel wetende dat Mkhize haar skof klaargemaak het, het hy na die plek gegaan waar sy vir vervoer gewag het en haar verskeie kere geskiet. “Mdlethse het 14 skote afgevuur – hy het die magasyn leeggemaak – en 11 van die skote het haar getref,” het Kara gesê. Hy het daarna na ŉ polisiekantoor gestap en sy vuurwapen oorhandig. In die hof het Mdletshe ontken dat hy dit gedoen het en aangevoer die polisie het hom voorgekeer en die wapen by hom afgeneem. Staatsadvokaat Khatija Essack het beeldmateriaal aan die hof gewys van die gebied waar Mkhize geskiet is. “Dit wys Mdletshe duidelik as die skieter uit.” Ballistiese getuienis is ook ingedien, wat wys hoe sy vuurwapen met die moord verbind word. ŉ Verklaring van Mkhize se seun is as deel van getuienis ter strafverswaring by die hof ingedien. “In sy verklaring sê die 23-jarige man dat sy ma se dood traumaties vir hom en sy sewejarige suster was. Hul ma was ŉ enkelouer en die gesin se broodwinner. Hy het gesê dat sy droom om te werk en sy ma te versorg, nou nooit vervul sou word nie.” Die direkteur van openbare vervolging in KwaZulu-Natal, adv. Elaine Zungu, het Mdletshe se skuldigbevinding en vonnis verwelkom. “Die beskuldigde se optrede was sinneloos en ongevraagd. Baie geluk aan die aanklaer wat sy skuldigbevinding help verseker het,” het Zungu gesê.